钦定古今图书集成/明伦汇编/宫闱典/第022卷 > 《谏中宗皇帝请内朝西宫表》唐·卢怀慎
## 钦定古今图书集成/明伦汇编/宫闱典/第022卷 > 《谏中宗皇帝请内朝西宫表》唐·卢怀慎

臣怀慎言。臣闻《书》曰：“亶聪明，作元后，元后作人父母。”
伏惟陛下敬顺昊天，为人父母，人之所仰，在于孝乎？
故曰：“夫孝者，天之经，地之义，人之本也。”是陛下躬率
此道，为天下先，每十日朝西宫，式展亲亲之义，故得
万国之欢心者，实惟陛下孝理天下也。臣窃不揆，颇
闻于师，王者必深居而高视，用以表其严重也。其将
动，未尝不清道而后发，升车而后引，出有警，入有跸，
用备其周卫也。今陛下再立乾坤，重安社稷，克定中
兴之业，务弘大孝之端，率礼因心，臣何敢预？然陛下，
臣之君父也。夫为臣子者，谁不欲尽忠孝之事，臣安
敢让也？固知“言出必死，亦无所辞，臣死罪死罪。”臣闻
昔者汉祖受命，五日一朝太公于栎阳宫，今日陛下
岂不欲为比乎？臣度其事业，与此有异。夫汉祖起布
衣，登皇极，子有天下，尊归于父母，故行于此耳。今陛
下守支继统，嗣武开基，奉三圣之休烈，当千龄之宝
命，顺天立极，盖曰其常，不知何为更用此道？远自三
五，洎乎夏、殷，圣帝明王，臣所览见，未有用此者，陛下
安所取则哉？臣闻事“不师古，匪说攸闻；礼烦则黩”，抑
有其义。况应天去提象，才至二里馀，骑不得成列，车
不得方轨，于兹屡出假愚人，万有犯属车之尘者，陛
下虽罪之何及，纵使万全，亦非重慎之道也。且唐之
宝命，继在陛下，虽欲自忽，其若社稷何？其若宗庙何？
顷《三卫》伏中路，相失，当时惊动圣听，臣等空知待死。
臣死“罪死罪！”望陛下从今已后，遵其内朝，一则有畅
于温凊，二则无烦于出入，敬慎之道，谁曰不然？必以
长至在辰，元正布历，应天纳祐，行庆有期，则愿陛下
备法驾，周羽仪，然后出朝，亦天下大礼也。居常之日，
窃惟陛下思之。臣本书生，叨荣执简，辄荐刍荛之议，
愿申犬马之诚。特乞天恩，察其愚恳，无任“悾款之至，
谨诣阁奉表以闻。”